## Odluka o prikupljanju podataka o prihodima i rashodima od razmjene usluga s inozemstvom

### NN 141/2009 (27.11.2009.), Odluka o prikupljanju podataka o prihodima i rashodima od razmjene usluga s inozemstvom

HRVATSKA NARODNA BANKA

3456

Na temelju članka 43. stavka 2. točke 9. i članka 66. stavka 4. Zakona o Hrvatskoj narodnoj banci (»Narodne novine«, br. 75/2008.) te članka 49. Zakona o deviznom poslovanju (»Narodne novine«, br. 96/2003., 140/2005., 132/2006., 150/2008. i 92/2009.) guverner Hrvatske narodne banke donosi

ODLUKU

O PRIKUPLJANJU PODATAKA O PRIHODIMA I RASHODIMA OD RAZMJENE USLUGA S INOZEMSTVOM

I. OPĆE ODREDBE

Članak 1.

Ovom se Odlukom utvrđuje popis izvješća koja se dostavljaju Hrvatskoj narodnoj banci, obveznici dostavljanja tih izvješća, rokovi za dostavu i pravila u vezi s povjerljivošću podataka koji se dostavljaju Hrvatskoj narodnoj banci radi praćenja ostvarenja platne bilance Republike Hrvatske.

Članak 2.

(1) Pod pojmom rezidenta, u smislu odredaba ove Odluke, smatraju se:

1) pravne osobe sa sjedištem u Republici Hrvatskoj, osim njihovih podružnica u inozemstvu,

2) podružnice stranih trgovačkih društava i trgovaca pojedinaca upisane u registar koji se vodi kod nadležnog tijela državne vlasti ili uprave u Republici Hrvatskoj,

3) trgovci pojedinci, obrtnici i druge fizičke osobe sa sjedištem odnosno prebivalištem u Republici Hrvatskoj koje samostalnim radom obavljaju gospodarsku djelatnost za koju su registrirane,

4) fizičke osobe s prebivalištem u Republici Hrvatskoj,

5) fizičke osobe koje borave u Republici Hrvatskoj na osnovi važeće dozvole boravka u trajanju od najmanje 12 mjeseci i

6) diplomatska, konzularna i druga predstavništva Republike Hrvatske u inozemstvu koja se financiraju iz proračuna te hrvatski državljani zaposleni u tim predstavništvima i članovi njihovih obitelji.

(2) Sve druge osobe koje nisu navedene u stavku 1. ovog članka smatraju se nerezidentima.

Članak 3.

Izvješća o prihodima i rashodima od razmjene usluga s inozemstvom jesu:

1) Mjesečno izvješće o prihodima i rashodima od razmjene usluga s inozemstvom,

2) Tromjesečno izvješće o prihodima i rashodima od razmjene usluga s inozemstvom i

3) Godišnje izvješće o prihodima i rashodima od razmjene usluga s inozemstvom.

Članak 4.

Predmet izvješćivanja u okviru ove Odluke jesu prihodi koje rezidenti ostvare od usluga obavljenih nerezidentima i rashodi za usluge primljene od nerezidenata. Način izvješćivanja i opis usluga obuhvaćenih istraživanjem sadržan je u Uputi o izvješćivanju o prihodima i rashodima od razmjene usluga s inozemstvom, koja je objavljena na internetskoj stranici Hrvatske narodne banke (www.hnb.hr).

Članak 5.

(1) Obveznici dostavljanja Mjesečnog izvješća o prihodima i rashodima od razmjene usluga s inozemstvom te Tromjesečnog izvješća o prihodima i rashodima od razmjene usluga s inozemstvom jesu rezidenti koje Hrvatska narodna banka odabere u uzorak u skladu sa stavcima 2. i 3. ovog članka.

(2) Postupak odabira uzoraka iz stavka 1. ovog članka provodi Direkcija za statistiku Hrvatske narodne banke, u pravilu jednom godišnje.

(3) Iznimno od stavka 2. ovog članka, Direkcija za statistiku Hrvatske narodne banke može tijekom godine izmijeniti, u cijelosti ili djelomično, utvrđene uzorke.

(4) Rezidente koji su izabrani u uzorak Hrvatska narodna banka dužna je o tome pismeno obavijestiti. Obavijesti se obavezno prilažu detaljne upute o načinu podnošenja izvješća iz članka 3. točke 1. odnosno članka 3. točke 2. ove Odluke.

(5) Od dana dostave obavijesti iz stavka 4. ovog članka rezidenti su obvezni Hrvatskoj narodnoj banci dostavljati izvješće iz članka 3. točke 1. odnosno članka 3. točke 2. ove Odluke, u skladu s člankom 4. ove Odluke.

(6) Obveza iz stavka 5. ovog članka prestaje danom dostave obavijesti Hrvatske narodne banke rezidentu o isključenju iz uzorka.

Članak 6.

Izvještajne tablice Mjesečnog izvješća o prihodima i rashodima od razmjene usluga s inozemstvom te Tromjesečnog izvješća o prihodima i rashodima od razmjene usluga s inozemstvom dostupne su obveznicima na internetskim stranicama Hrvatske narodne banke (www.hnb.hr).

Članak 7.

(1) Mjesečno izvješće o prihodima i rashodima od razmjene usluga s inozemstvom dostavlja se mjesečno, najkasnije do 15. u mjesecu koji slijedi nakon izvještajnog mjeseca.

(2) Tromjesečno izvješće o prihodima i rashodima od razmjene usluga s inozemstvom dostavlja se tromjesečno, najkasnije do 15. u mjesecu koji slijedi nakon završetka izvještajnog tromjesečja. U smislu ove Odluke, izvještajnim se tromjesečjima smatraju razdoblja od 1. siječnja do 31. ožujka, od 1. travnja do 30. lipnja, od 1. srpnja do 30. rujna te od 1. listopada do 31. prosinca.

Članak 8.

(1) Obveznici dostavljanja Godišnjeg izvješća o prihodima i rashodima od razmjene usluga s inozemstvom jesu rezidenti koji zadovolje jedan od sljedećih kriterija:

1. ukupan godišnji prihod koji ostvare pružanjem usluga iz članka 4. ove Odluke iznosi najmanje 750.000 kuna ili

2. ukupni godišnji rashodi po uslugama iz članka 4. ove Odluke iznose najmanje 1.000.000 kuna.

(2) Iznimno od odredbe stavka 1. ovog članka, rezidenti koji su u skladu s člankom 5. ove Odluke obvezni Hrvatskoj narodnoj banci dostavljati Mjesečno ili Tromjesečno izvješće o prihodima i rashodima od razmjene usluga s inozemstvom, ne mogu istodobno biti obveznici podnošenja Godišnjeg izvješća o prihodima i rashodima od razmjene usluga s inozemstvom.

Članak 9.

(1) Godišnje izvješće o prihodima i rashodima od razmjene usluga s inozemstvom dostavlja se na obrascu US-GP.

(2) Obrazac iz stavka 1. ovog članka objavljuje se na internetskim stranicama Hrvatske narodne banke (www.hnb.hr) zajedno s metodološkim uputama za njegovo popunjavanje.

(3) Obveznici dostavljanja iz članka 8. ove Odluke dužni su popunjeni obrazac iz stavka 1. ovog članka dostaviti Hrvatskoj narodnoj banci jedanput godišnje, i to najkasnije do 31. siječnja tekuće godine za prethodnu kalendarsku godinu, na jedan od sljedećih načina:

a) poštom na adresu Hrvatske narodne banke, za Direkciju za statistiku

b) telefaksom na broj 01 4550 854 ili 01 4564 624

c) e-poštom na adresu: usluge@hnb.hr

Članak 10.

(1) Izvješća propisana ovom Odlukom Hrvatska narodna banka upotrebljava radi praćenja ostvarenja platne bilance Republike Hrvatske.

(2) Hrvatska narodna banka dužna je zaprimljene pojedinačne podatke čuvati u skladu sa Zakonom o službenoj statistici. Zaprimljeni pojedinačni podaci ne mogu se dostavljati trećima osim ako zakonskim propisima nije drugačije određeno.

(3) Hrvatska narodna banka može zaprimljene podatke učiniti dostupnima javnosti samo u agregatnom obliku.

II. PRIJELAZNE I ZAVRŠNE ODREDBE

Članak 11.

Ova Odluka stupa na snagu 1. siječnja 2010.

Zagreb, 18. studenoga 2009.
Urbroj: 892-020/11-09/ŽR

Guverner
Hrvatske narodne banke
dr. sc. Željko Rohatinski, v. r.

Odluka, NN 141/2009-3456